b'\n_START_ARTICLE_\nBarbara Cartland\n_START_PARAGRAPH_\nDame Mary Barbara Hamilton Cartland (9. hein\xc3\xa4kuuta 1901 \xe2\x80\x93 21. toukokuuta 2000) oli brittil\xc3\xa4inen kirjailija. H\xc3\xa4n erikoistui rakkausromaanien kirjoittamiseen ja nousi my\xc3\xb6s mediapersoonallisuudeksi._NEWLINE_Cartlandin ensimm\xc3\xa4inen romaani oli Jigsaw, jonka h\xc3\xa4n kirjoitti vuonna 1920, jolloin h\xc3\xa4n oli vasta 19-vuotias. Kirja julkaistiin vuonna 1923 ja siit\xc3\xa4 otettiin viisi painosta. Siit\xc3\xa4 tuli best seller, joka k\xc3\xa4\xc3\xa4nnettiin kuudelle kielelle ja jota kovakantisena myytiin 100 000 kappaletta vuonna 1925. Kirjasta julkaistiin n\xc3\xa4k\xc3\xb6ispainos kymmenen vuotta h\xc3\xa4nen kuolemansa j\xc3\xa4lkeen. Kaikkiaan Cartlandilta ilmestyi 723 tai 728 romaania, joista lukuisat nousivat bestseller-listoille. Cartlandia on nimitetty romantiikan kuningattareksi. H\xc3\xa4nen kirjoittamistaan kirjoista 664 oli romanttista kaunokirjallisuutta. Kaikkiaan teoksia on myyty yli miljardi kappaletta ja kirjoja on k\xc3\xa4\xc3\xa4nnetty kaikkiaan 36 kielelle. _NEWLINE_Cartland oli my\xc3\xb6s poliitikko \xe2\x80\x93 h\xc3\xa4n istui yhdeks\xc3\xa4n vuoden ajan konservatiivina Hertfordshiren kreivikunnan valtuustossa. Cartland harrasti purjelentoa. H\xc3\xa4n oli Louis Mountbattenin pitk\xc3\xa4aikainen yst\xc3\xa4v\xc3\xa4 ja prinsessa Dianan \xc3\xa4itipuoli Rainen \xc3\xa4iti. H\xc3\xa4n antoi haastatteluja viel\xc3\xa4 aivan viime hetkin\xc3\xa4\xc3\xa4n; h\xc3\xa4n eli 98-vuotiaaksi._NEWLINE_Lapset pit\xc3\xa4v\xc3\xa4t yll\xc3\xa4 Barbara Cartlandin virallisia kotisivuja. Kirjailijalta oli j\xc3\xa4\xc3\xa4nyt julkaisemattomia k\xc3\xa4sikirjoituksia 160 kappaletta, joita on julkaistu h\xc3\xa4nen kuolemansa j\xc3\xa4lkeen sek\xc3\xa4 tavallisina ett\xc3\xa4 e-kirjoina.'